
                                     RAPORT

asupra propunerii legislative  privind  îmbunătăţirea procedurii legislative

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă, privind  îmbunătăţirea procedurii legislative, iniţiată de un grup de deputaţi ai P.C.,  trimisă cu adresa nr. Pl-x  356  din 7 mai  2007  şi  înregistrată cu nr. 31/565 din 8 mai 2007.
             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă Cameră sesizată, a respins această propunere legislativă în şedinţa din 2 mai 2007.
             Consiliul Legislativ, prin avizul nr.1594 din 27.11.2006, a avizat negativ  propunerea legislativă.
             Guvernul, prin punctul său de vedere, transmis cu adresa nr.19 din 04.01.2007,  nu susţine adoptarea acestei iniţiative legislative.
                           Propunerea legislativă are ca obiect de reglementare instituirea unei proceduri speciale de exercitare a iniţiativei legislative de către Guvern, în sensul ca acesta să nu poată iniţia proiecte de legi cu acelaşi obiect de reglementare ca al propunerilor legislative formulate de deputaţi şi senatori şi care se află în procesul legislativ. De asemenea, se introduce o prevedere prin care se permite Guvernului să poată modifica şi completa propunerile legislative.

     În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului şi avizul Consiliului Legislativ, în şedinţa din  data de 13 iunie 2007.  La dezbateri au fost prezenţi  domnul deputat Petre Călianu, din partea iniţiatorilor şi doamna Katalin Barbara Kibedi, secretar de stat la Ministerul Justiţiei, în calitate de invitat.
                La lucrările Comisiei au fost prezenţi 15 deputaţi, din totalul de 28 membrii ai Comisiei. 
                           În urma dezbaterilor, membrii Comisiei au hotărât, cu majoritate de voturi (1 vot împotrivă), să propună plenului Camerei Deputaţilor respingerea propunerii legislative, având în vedere că procedura legislativă este reglementată în mod expres de Regulamentele celor două Camere, astfel că modificări ce ţin de natura acestora pot interveni prin hotărâri ale Camerelor.

                           Pe fond, una din soluţiile propuse se regăseşte reglementată la art.92 alin.(3) din Regulamentul Camerei Deputaţilor, potrivit căruia, în cazul propunerilor legislative, Biroul permanent solicită punctul de vedere al Guvernului, care poate să conţină şi amendamente.

                           În ceea ce priveşte propunerea ca Guvernul să nu poată iniţia proiecte cu acelaşi obiect de reglementare ca al propunerilor legislative aflate în procedură legislativă, această prevedere limitează dreptul la iniţiativă legislativă al Guvernului,  prevăzut la art.74 alin.(1) din Constituţie.
                 În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE ,                                   SECRETAR,
           Sergiu ANDON                                    George BĂEŞU
      Consilier,

      Cecilia Păduroiu

